Rivertonprisen til Anne Holt: – Jeg er mye mindre redd nå
Anne Holt (65) vant Rivertonprisen for sin andre krimbok «Salige er de som tørster» i 1994. Det skulle gå 30 år før hun ble hedret med den prestisjefylte krimprisen igjen.  – Jeg har jo mine teorier om hvorfor, men det sier jeg ikke offentlig, ler Anne Holt.  – Denne gangen har jeg ikke ofret en tanke på at jeg kunne vinne, jeg var helt sikker på at det ikke ble meg i alle fall. Men Rivertonjuryen mener at forfatteren nå er på sitt beste – og kåret torsdag hennes 12. Hanne Wilhelmsen-roman «Tolv utemte hester» til fjorårets beste krimbok. Les VGs anmeldelse av boken her: Mesterlig!  Juryen skriver at det er en «kriminalroman som oser av språklig og kreativt overskudd» og som har «overraskelser og vendinger som kan ta pusten fra deg». – Det er kjempehyggelig! Jeg må ærlig innrømme at det er stor stas at en kvalifisert jury har kåret min bok til fjorårets beste. Det var flere veldig sterke nominerte denne gangen, så dette er en stor ære, sier Holt Se hvem hun konkurrerte med! Nå går hun inn i det litt eksklusive selskapet av krimforfattere som har vunnet Rivertonprisen to ganger:  Unni Lindell, Gunnar Staalesen, Jon Michelet, Karin Fossum, Kjell Ola Dahl og Jo Nesbø er forfatterne som har hentet hjem to «gylne revolvere» siden prisen ble delt ut for første gang i 1972. I tillegg har vi Torkild Damhaug som i fjor ble historisk da han vant for tredje gang.  – Jeg tar en slags rekord: Den som har vunnet prisen med lengst mulig mellomrom, sier Anne Holt.  Hun er en av Skandinavias mestselgende krimforfattere med over 10 millioner solgte bøker totalt og flere priser på CV-en, men Rivertonprisen skal absolutt feires stort:  – I min alder ser jeg hvor viktig det er å benytte enhver anledning til å feire, sier Holt – som debuterte som forfatter i en alder av 34 år for 31 år siden. – Jeg er mye mindre redd nå, sier hun om hvordan livet har forandret seg siden den gangen. – Jeg liker jo ikke å bli eldre. Det er ubehagelig. Kroppen skranter, og det er mye som er for sent for meg nå. MEN: Det at jeg vet at det er mye mindre igjen av livet enn det som er bak meg, gjør på en måte at jeg setter mer pris på ting, sier hun og legger til med ekstra trykk: – Mye mer pris på ting! Jeg er i det hele tatt mer tilfreds, mer takknemlig, mer glad nå. Hun forteller at hun hadde godt av å skille lag fra kona – rent profesjonelt: Tine Kjær er forlagsdirektør på Holts tidligere forlag Cappelen Damm – og de to startet i sin tid også forlag sammen.  – Jeg hadde virkelig godt til å komme til Gyldendal. Jeg ser nå at det var bedre for meg å ikke være på samme forlag som Tine. Vi har det mye hyggeligere hjemme nå.  Da Holt ga ut «Det ellevte manus» i 2021 slapp hun løs krimhelten Hanne Wilhelmsen igjen etter åtte års pause. Boken fikk terningkast 6 i VG – og ble også nominert til Rivertonprisen. – Det har vært helt fantastisk å skrive om Hanne Wilhelmsen igjen. Og det hadde jeg ikke gjort uten pandemien. For tre uker inn i pandemien begynte jeg å kose meg veldig. Det var vidunderlig å være hjemme med familien. Og da Tine sa at hun visste om en til som hadde likt dette, nemlig Hanne Wilhelmsen, så var det gjort. – Det ble et kjærkomment møte for meg. Jeg har kommet mer under huden på henne, og hun under huden på meg. Jeg lar figurene leve mer sitt eget liv nå, jeg er ikke så engstelig for at det ikke skal gå bra.  Og nå får Hanne Wilhelmsen nytt liv på TV-skjermen: I februar skrev VG at den svenske «Kjærlighet og Anarki»-stjernen Ida Engvoll (38) skal spille krimhelten i en ny stor Amazon Prime-satsing – der også norske Pål Sverre Hagen (43) har en stor rolle. På det tidspunktet var det mye hemmelighetskremmeri - og Holt kunne ikke kommentere. Det kan hun nå: – Det er veldig befriende å endelig kunne snakke om dette. Jeg er ekstremt glad for det som skjer.  – Jeg må innrømme at jeg fikk tårer i øynene da jeg møtte Hanne Wilhelmsen, altså Ida Engvoll. Det var et rørende øyeblikk. Engvoll er bare helt fantastisk i rollen, sier Anne Holt.  Den nye serien får tittelen «Blindspor» og er basert på boken «1222 over havet» - og kommer på Amazon Prime i 2025.  
Anne Holt (65) vinner Rivertonprisen for andre gang, 30 år etter første gang Hennes 12. Hanne Wilhelmsen-roman «Tolv utemte hester» er kåret til beste krimbok i 2023 Holt blir den syvende forfatteren som har vunnet to «gylne revolvere» siden prisen startet i 1972 Holt er en av Skandinavias mestselgende krimforfattere med over 10 millioner solgte bøker